Galerie Foto Antilia, cea mai scumpă locuință din lume, cu 27 de etaje și garaj pentru 168 de mașini, construită pentru o familie de 5 persoane
Data publicării:
Mukesh Ambani, cel mai bogat om din India, și familia lui locuiesc într-un turn cu 27 de etaje pe cea mai exclusivistă stradă din Mumbai. Considerată drept cea mai scumpă reședință privată din lume de către Cartea Recordurilor, casa soților Ambani ar avea 600 de angajați care se ocupă de întreținerea ei, are trei heliporturi și un cinematograf cu 50 de locuri.
Numită Antilia – numele unei insule mitice de pe coasta Europei, în Oceanul Atlantic – interiorul clădirii a fost extrem de rar fotografiat și în spațiul public au apărut foarte puține imagini.
Business Insider a adunat toate informațiile cunoscute despre Antilia, casa familiei Ambani.
Oaspeți de renume, printre care Bill Gates și Mark Zuckerberg, au ajuns la Jamnagar, în India, pentru a sărbători viitoarea căsătorie a lui Anant, al cărui tată Mukesh are o avere estimată la 113 miliarde de dolari.
Familia Ambani este compusă din tatăl Mukesh și mama Nita, fiul cel mare Anant și gemenii Isha și Akash. Nu se știe care dintre aceștia locuiește permanent în Antilia, însă cert este că indiferent de numărul locatarilor, clădirea este deservită de 600 de angajați.
Mukesh Ambani este președintele conglomeratului Reliance Industries, care are afaceri în energie, retail și media și este considerat cel mai bogat om din India. Turnul pe care l-a construit special pentru familia lui se află pe Altamount Road, strada miliardariilor din Mumbai.
Casa familiei Ambani este cea mai scumpă reședință privată din lume, conform Guinness, însă alte surse o plasează pe locul al doilea, după Palatul Buckingham.
Structura de peste 37.000 de metri pătrați are în mod oficial 27 de etaje, însă are multe tavane cu înălțime dublă, ceea ce înseamnă că este, de fapt, la fel de înaltă ca o clădire cu 40 de etaje.
Construcția casei lui Ambani a costat aproximativ 1 miliard de dolari și a fost ridicată între 2006 și 2010, potrivit Architectural Digest India.
Turnul are un cinematograf cu 50 de locuri, un centru SPA cu servicii complete și trei heliporturi. Holul are nouă lifturi, iar garajul are locuri pentru 168 de mașini.
În 2011, New York Times a spus că elita din Mumbai specula că familia Ambani nu s-a mutat în turn, pentru că Antilia nu s-a aliniat cu filozofia arhitecturală hindusă.
În ianuarie 2024, familia Ambani a găzduit un spectacol de lumini la Antilia pentru a sărbători sfințirea unui nou templu în Mumbai. Holograme cu citate religioase au împodobit clădirea.
Opulența acestei reședințe private a atras critici. În 2011, Ratan Tata, un alt miliardar din India, a declarat pentru Times of India: "Este trist pentru că această țară are nevoie de oameni care să-și aloce o parte din bogăția lor enormă pentru a găsi modalități de a ameliora dificultățile pe care le au oamenii".